## El Consell activa una línia d’ajudes de tres milions d’euros per al foment d’activitats d’interés sociocultural i econòmic

*** La Generalitat aprova les bases reguladores i la convocatòria d’estes subvencions, el termini de presentació de sol·licituds de les quals començarà el 13 d’agost i finalitzarà el 30 de setembre de 2024
* Seran subvencionables activitats que tinguen un impacte positiu per a la Comunitat Valenciana, com ara jornades, debats, espectacles esportius, teatre i música**

La Generalitat destina tres milions d’euros per al foment i la realització d’activitats i esdeveniments d’interés públic sociocultural o econòmic i aprova el decret pel qual s’establixen les bases reguladores i la convocatòria per a la concessió d’estes ajudes econòmiques.

Entre les activitats subvencionables està la realització de congressos, fires, esdeveniments, concursos, jornades, debats, tallers, competicions, conferències i exposicions; espectacles esportius, de música, teatre, dansa o moda, la celebració dels quals s’alinee amb les polítiques públiques de la Generalitat, contribuïsca a dinamitzar l’activitat econòmica en sectors vinculats a la tecnologia, la innovació, la cultura o l’esport i tinga un impacte positiu per a la Comunitat Valenciana.

Podran ser beneficiàries d’estes ajudes les persones jurídiques, les institucions i les entitats que hagen realitzat activitats entre l’1 de gener i el 31 desembre de 2024, i els pagaments de les quals s’hagen relacionat, quantificat i satisfet amb anterioritat a la fi del termini de justificació.

El termini de presentació de sol·licituds començarà el 13 d’agost i conclourà a les 15.00 hores del 30 de setembre de 2024.

Podran ser justificats com a gasto la contractació del personal per a l’activitat; l’arrendament de servicis professionals, lloguers de locals (exclòs el lloguer de la seu social de l’entitat beneficiària), instal·lacions i servicis tècnics; els gastos lligats a la publicitat i difusió de les activitats i els esdeveniments objecte de l’ajuda; la contractació d’assegurances obligatòries, i els trofeus o premis atorgats.

En cap cas seran gastos subvencionables les inversions o els gastos de capital, ni els impostos i tributs lligats a l’activitat, ni els interessos deutors dels comptes bancaris, interessos, recàrrecs i sancions administratives o penals i els gastos de procediments judicials. No serà subvencionable l’IVA satisfet per l’adquisició de béns o servicis i, en general, qualsevol impost pagat pel beneficiari.

L’import màxim d’estes ajudes no podrà ser d’una quantia que supere el 60 % del cost total de l’activitat. Este percentatge es podria ampliar al 75 % si la Presidència de la Generalitat concorre amb entitats del sector públic de la Generalitat al finançament de l’esdeveniment.

Fecha: 12/08/2024